Í dag voru fyrstu smiðjulokin á þessu skólaári í Bíldudalsskóla . Foreldrum og öðrum aðstandendum var boðið að koma og skoða afrakstur smiðjuvinnunnar hjá nemendum þar sem þemað að þessu sinni var rithöfundurinn Hans Cristian Andersen og ævintýri hans . Smiðjunum var skipt upp eftir stigum í þetta skiptið en það verður breytilegt í vetur . Leikskólinn ( 9 nemendur ) tók fyrir ævintýrið um Litla ljóta andarungann og gerðu fjölbreytt verkefni tengd sögunni . Má þar nefna sameiginlega veggmynd með persónum og umhverfi úr sögunni , bók þar sem nemendur myndskreyttu brot úr sögunni og fl . Til gamans má geta að nemendur eru á aldursbilinu 18 mánaða til 5 ára . Yngsta stigið , 1. – 4. bekkur ( 18 nemendur ) unnu með ævintýrið um Eldfærin . Sagan var lesin fyrir nemendur og farið yfir helstu atriði hennar , boðskap og fleira . Nemendur fengu svo hver og einn málsgrein úr sögunni sem sett var á eina blaðsíðu og myndskreytt í samræmi við textann . Öllum blaðsíðunum var síðan raðað saman í eina stóra bók sem myndaði ævintýrið , myndskreytt af nemendum . Þá var nemendum skipt í þrjá hópa þar sem hver hópur sá um að gera hundana þrjá , með kisturnar sínar fullar af peningum . Hundunum var svo raðað inn í þrjár stofur merktar númerum eins og sagt var frá í sögunni . Gestum gafst svo kostur á að kíkja inn fyrir hverjar dyr og líta skepnurnar augum . Miðdeildin , 5. – 7. bekkur ( 8 nemendur ) tóku fyrir söguna um Prinsessuna á bauninni . Þau settu upp heilan kastala með 8 gluggum . Í hverjum glugga var myndskreyttur texti sögunnar . Það reyndi vel á að vinna sem hópur þegar textinn var valinn því sagan varð að vera í samhengi og engar endurtekningar . Það tókst vel og lokaverkið hið glæsilegasta . Nemendur í 5. bekk sáu um stutta kynningu fyrir gesti á rithöfundinum góða . Unglingadeildin , 8. – 10. bekkur ( 9 nemendur ) gerðu verkefni tengd sögunni um Litlu hafmeyjuna . Þau gerðu samanburð á Disney ævintýrinu og ævintýri H. C . Andersen en Disney myndin byggir á upprunalegu sögunni . Einnig unnu þau stórglæsilegt myndverk sem þekur heilan vegg í unglingastofunni . Myndverkið sýnir mannheima annars vegar og sjóinn og fjöruna hinsvegar . Hafmeyjan prýðir svo miðjuna . Farið var í fjöruna til að finna efnivið og má segja að hálf fjaran hafi skilað sér inn í stofu , sandur , skeljar , þari og margt fleira . Einnig var boðið uppá fjölskyldu Kahoot spurningakeppni sem tengdist viðfangsefninu og var æsispennandi á köflum og allir höfðu gaman af . Smiðjuvinnan hentar einstaklega vel til að efla lykilhæfni nemenda á fjölbreyttan hátt eins og skapandi og gagnrýna hugsun , geta nýtt sér miðla og aflað sér upplýsinga og notað í verkefnin . Þetta eflir sjálfstæði í vinnubrögðum en einnig að geta unnið saman í hóp . Frábærum smiðjum lokið og hlökkum til að byrja á þeim næstu .